Texnik jihatdan tartibga solish sohasidagi normativ hujjatlarni tizimlashtirishga doir tashkiliy chora-tadbirlar toʻgʻrisida
(resolution, 2021-12-16)

Bozor iqtisodiyoti tamoyillariga, xalqaro norma va standartlarga muvofiq texnik jihatdan tartibga solish sohasidagi normativ hujjatlarni tizimlashtirish, mamlakatimizda iqtisodiy islohotlarni yanada chuqurlashtirish va bozor iqtisodiyotini rivojlantirishda zamonaviy huquqiy asoslarni shakllantirish maqsadida Vazirlar Mahkamasi qaror qiladi: 1. Oʻzbekiston Respublikasi Adliya vazirligi, Oʻzbekiston standartlashtirish, metrologiya va sertifikatlashtirish agentligi, Sogʻliqni saqlash vazirligi, Qurilish vazirligi, Ekologiya va atrof-muhitni muhofaza qilish davlat qoʻmitasi hamda texnik jihatdan tartibga solish sohasida oʻz vakolatlari doirasida faoliyatni amalga oshiruvchi davlat boshqaruvi organlari va xoʻjalik birlashmalarining texnik jihatdan tartibga solish sohasidagi normativ hujjatlarni yalpi xatlovdan oʻtkazish va tizimlashtirish toʻgʻrisidagi takliflari maʼqullansin. 2. Quyidagilar texnik jihatdan tartibga solish sohasidagi normativ hujjatlarni tizimlashtirishning ustuvor yoʻnalishlari etib belgilansin: ortiqcha byurokratik tartib-taomillarni bartaraf etish, eng avvalo, tadbirkorlik faoliyatiga nisbatan tartibga solish yukini kamaytirish, texnik jihatdan tartibga solish sohasidagi normativ hujjatlarni maqbullashtirish; eskirgan va oʻz ahamiyatini yoʻqotgan texnik jihatdan tartibga solish sohasidagi normativ hujjatlarni qayta koʻrib chiqish va bugungi kunda amalga oshirilayotgan islohotlarga uygʻunlashtirish; jismoniy va yuridik shaxslarning texnik jihatdan tartibga solish bilan bogʻliq muammolarini tahlil qilib borish, aniqlangan kamchiliklarni bartaraf etish orqali texnik jihatdan tartibga solish sohasidagi normativ hujjatlarni takomillashtirish; texnik jihatdan tartibga solish sohasidagi normativ hujjatlarni xalqaro norma va standartlarga muvofiqlashtirish; texnik jihatdan tartibga solish sohasidagi normativ hujjatlarni Oʻzbekiston Respublikasi uchun ustuvor boʻlgan xalqaro reyting va indekslardagi mamlakatning oʻrniga taʼsiri nuqtai nazaridan oʻrganish. 3. Texnik jihatdan tartibga solish sohasidagi normativ hujjatlarni tizimlashtirish boʻyicha idoralararo komissiya (keyingi oʻrinlarda — Idoralararo komissiya) ilovaga muvofiq tarkibda tashkil etilsin. 4. Quyidagilar Idoralararo komissiyaning asosiy vazifalari etib belgilansin: Idoralararo komissiya tarkibiga kiruvchi davlat organlari va boshqa tashkilotlarning oʻzaro kelishilgan holda faoliyat yuritishini taʼminlash; Loyiha ofisini tashkil etish, uning faoliyatini muvofiqlashtirish va unga metodik yordam koʻrsatish; texnik jihatdan tartibga solish sohasidagi normativ hujjatlarni tizimlashtirish, tahlil qilish, qayta koʻrib chiqish va zaruratga qarab yangilash uchun qulay shart-sharoitlar yaratish; texnik jihatdan tartibga solish sohasidagi vakolatli davlat organlarining mahsulotlar, ishlar va xizmatlar xavfsizligiga doir majburiy talablarni belgilash, qoʻllash va bajarish bilan bogʻliq faoliyatiga koʻmaklashish; texnik jihatdan tartibga solish sohasidagi muammolarni kompleks tahlil qilish, shuningdek, Vazirlar Mahkamasiga, vakolatli davlat organlari va tashkilotlariga takliflar kiritish; mahalliy, xorijiy hamda xalqaro ekspert va mutaxassislar ishtirokida texnik jihatdan tartibga solish sohasida mahorat darslari, treninglar va malaka oshirish kurslari, shuningdek, ilmiy-amaliy konferensiyalar va seminarlar oʻtkazish. 5. Oʻzbekiston Respublikasi Adliya vazirligi va Monopoliyaga qarshi kurashish qoʻmitasining Idoralararo komissiya huzurida yuridik shaxs maqomiga ega boʻlmagan Loyiha ofisini (keyingi oʻrinlarda — Loyiha ofisi) tashkil etish haqidagi taklifi maʼqullansin. 6. Belgilansinki: Loyiha ofisi Idoralararo komissiyaning ishchi organi vazifasini bajaradi; xalqaro moliya institutlari hamda boshqa xorijiy donorlarning texnik koʻmak mablagʻlari va grantlari, shuningdek, Oʻzbekiston Respublikasi Adliya vazirligi va Monopoliyaga qarshi kurashish qoʻmitasining budjetdan tashqari mablagʻlari hamda qonunchilik hujjatlarida taqiqlanmagan boshqa manbalar Loyiha ofisi faoliyatini moliyalashtirish manbalari hisoblanadi; Loyiha ofisining rahbari va boshqaruv xodimlari Idoralararo komissiya raisi tomonidan lavozimga tayinlanadi va lavozimdan ozod qilinadi; Loyiha ofisi xodimlarini tanlash Idoralararo komissiya tomonidan belgilanadigan shartlarga muvofiq tanlov oʻtkazish orqali amalga oshiriladi; Loyiha ofisi xodimlari mehnatiga haq toʻlash Idoralararo komissiya raisi bilan tuziladigan shartnoma asosida amalga oshiriladi. Loyiha ofisining moliyaviy barqarorligiga erishilgunga qadar, lekin uch yildan koʻp boʻlmagan muddatda uni saqlash Oʻzbekiston Respublikasi Adliya vazirligi va Monopoliyaga qarshi kurashish qoʻmitasining budjetdan tashqari mablagʻlari hisobiga amalga oshiriladi. 7. Idoralararo komissiya: bir oy muddatda texnik jihatdan tartibga solish sohasidagi normativ hujjatlarni tizimlashtirishni, xorijiy ekspert va mutaxassislar bilan vebinarlar, vakolatli organlar va tashkilotlarning vakillari bilan uchrashuvlar oʻtkazishni nazarda tutuvchi chora-tadbirlar dasturini, shuningdek, Loyiha ofisining ish rejasini tasdiqlasin; 2022-yil 1-yanvarga qadar texnik jihatdan tartibga solish sohasidagi normativ hujjatlarni tizimlashtirish, shu jumladan, maqbullashtirish, xalqaro norma va standartlar bilan uygʻunlashtirish, zamonaviy talablar asosida muvofiqlashtirish boʻyicha takliflar ishlab chiqsin hamda belgilangan tartibda Vazirlar Mahkamasiga kiritsin. 8. Belgilab qoʻyilsinki: Oʻzbekiston standartlashtirish, metrologiya va sertifikatlashtirish agentligi, Oʻzbekiston Respublikasi Sogʻliqni saqlash vazirligi, Qurilish vazirligi, Ekologiya va atrof-muhitni muhofaza qilish davlat qoʻmitasi hamda texnik jihatdan tartibga solish sohasida oʻz vakolatlari doirasida faoliyatni amalga oshiruvchi davlat boshqaruvi organlari va xoʻjalik birlashmalari Loyiha ofisiga texnik jihatdan tartibga solish sohasidagi normativ hujjatlar davlat fondi hamda boshqa axborot resurslaridan begʻaraz foydalanishini taʼminlaydi; Loyiha ofisi texnik jihatdan tartibga solishga doir normativ hujjatlarni isloh qilish boʻyicha ilgari tuzilgan ishchi guruhlar faoliyatini muvofiqlashtiradi, shuningdek, bu boʻyicha kollegial organlar faoliyatini metodik taʼminlaydi; vazirliklar, idoralar va boshqa tashkilotlar Loyiha ofisining soʻroviga muvofiq texnik jihatdan tartibga solish sohasidagi normativ hujjatlar toʻgʻrisidagi maʼlumotlarni taqdim etadilar, bunda maʼlumotlarning asoslanganligi, ishonchliligi va belgilangan muddatda taqdim etilishi uchun maʼlumotni kiritayotgan idoralarning birinchi rahbarlariga shaxsiy javobgarlik yuklanadi; Loyiha ofisi tadbirkorlik faoliyatiga toʻgʻridan toʻgʻri taʼsir koʻrsatadigan texnik jihatdan tartibga solish sohasidagi normativ hujjatlarni bekor qilish, ularga tegishli oʻzgartirishlar kiritish yoki xalqaro norma va standartlarni implementatsiya qilish boʻyicha asoslantirilgan takliflarni Idoralararo komissiyada koʻrib chiqish uchun kiritadi; Loyiha ofisi oʻziga yuklatilgan vazifalar va funksiyalarni texnik jihatdan tartibga solish sohasidagi vakolatli davlat organlarining faoliyatiga aralashmagan holda amalga oshiradi. 9. Toshkent shahar hokimligi, Oʻzbekiston Respublikasi Davlat aktivlarini boshqarish agentligi Adliya vazirligi bilan birgalikda ikki hafta muddatda Loyiha ofisining tekin foydalanish huquqi asosida joylashtirilishini taʼminlasin. 10. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi Loyiha ofisining zarur aloqa vositalari, shu jumladan, keng polosali Internet jahon axborot tarmogʻiga ulanishini belgilangan tartibda taʼminlasin. 11. Oʻzbekiston Respublikasi Adliya vazirligi Investitsiyalar va tashqi savdo vazirligi va Monopoliyaga qarshi kurashish qoʻmitasi bilan birgalikda ikki oy muddatda Loyiha ofisining faoliyatini tashkil etish va moliyalashtirish uchun xalqaro moliya institutlari hamda boshqa xorijiy donorlarning texnik koʻmak mablagʻlari va grantlari jalb etilishini taʼminlasin. 12. Mazkur qarorning bajarilishini nazorat qilish Oʻzbekiston Respublikasining adliya vaziri R.K. Davletov zimmasiga yuklansin. 1. R. Davletov — Oʻzbekiston Respublikasi adliya vaziri, idoralararo komissiya raisi 2. D. Sattarov — Oʻzbekiston standartlashtirish, metrologiya va sertifikatlashtirish agentligi bosh direktori 3. B. Zakirov — Oʻzbekiston Respublikasi qurilish vaziri 4. A. Xadjibayev — Oʻzbekiston Respublikasi sogʻliqni saqlash vaziri 5. A. Maksudov — Oʻzbekiston Respublikasi Ekologiya va atrof-muhitni muhofaza qilish davlat qoʻmitasi raisi 6. B. Gulyamov — Oʻzbekiston Respublikasi Sanoat xavfsizligi davlat qoʻmitasi raisi 7. B. Norqobilov — Oʻzbekiston Respublikasi Veterinariya va chorvachilikni rivojlantirish davlat qoʻmitasi raisi 8. Lavozimi boʻyicha — Oʻsimliklar karantini va himoyasi agentligi bosh direktori 9. N. Sharipov — Oʻzbekiston Respublikasi Monopoliyaga qarshi kurashish qoʻmitasi raisi 10. B. Abdinazarov — Oʻzbekiston Respublikasi iqtisodiy taraqqiyot va kambagʻallikni qisqartirish vaziri oʻrinbosari 11. A. Ikramov — Oʻzbekiston Respublikasi Savdo-sanoat palatasi raisi (kelishuv asosida) 12. Lavozimi boʻyicha — Texnik jihatdan tartibga solish sohasidagi normativ hujjatlarni tizimlashtirish boʻyicha Loyiha ofisi rahbari — idoralararo komissiya kotibi